पाएं अपने शहर की ताज़ा ख़बरें और फ्री ई-पेपरडाउनलोड करें
नई दिल्ली। आईपीएल स्पॉट फिक्सिंग मामले में 26 दिन सलाखों के पीछे गुजारने के बाद क्रिकेटर एस. श्रीसंत को मंगलवार रात तिहाड़ जेल से रिहा कर दिया गया। उनके साथ अंकित चव्हाण और 17 अन्य को भी रिहा किया गया। श्रीसंत के साथ चव्हाण और अन्य खिलाड़ी अजीत चंदीला को 16 मई को मुंबई से दिल्ली पुलिस ने गिरफ्तार किया था। श्रीसंत ने तिहाड़ जेल के बाहर मीडिया से बातचीत नहीं की।
श्रीसंत, चव्हाण और 14 कथित सटोरियों समेत सभी 19 को सोमवार को यहां की एक अदालत ने जमानत दी थी। श्रीसंत पहले 13 दिन पुलिस हिरासत में थे। बाकी दिन वह तिहाड़ जेल में रहे। इस बीच, चव्हाण को शादी के लिए अंतरिम जमानत दी गई थी।
दो और को मिली जमानत : इस बीच अतिरिक्त सत्र न्यायाधीश विनय कुमार खन्ना ने सट्टेबाजों राकेश उर्फ रॉकी और अमित सिंह को 50 हजार रुपए का निजी मुचलका और उतनी ही रकम की जमानत राशि भरने के बाद रिहा करने का निर्देश दिया।
अदालत ने कहा कि फिलहाल इस बात को मानने का कोई कारण नहीं है कि आरोपी मकोका के तहत दोषी हैं। इसलिए उन्हें जेल में नहीं रखा जा सकता। अदालत ने उनसे अपना पासपोर्ट सौंपने और देश छोड़कर नहीं जाने को भी कहा।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva zho_Hant eng_Latn